Kaja Kallas, șefa executivului din Estonia, e un nume care se vehiculează tot mai des pentru poziția de secretar general.
NATO a intrat în impas. Anunțarea oficială a candidaturii, făcută de Klaus Iohannis în urmă cu zece zile, a deschis cutia Pandorei în alianță. O problemă ce părea rezolvată prin asumarea făcută de Mark Rutte, premierul Olandei, susținut de toate marile forțe militare ale alianței, s-a complicat în urma revoltei statelor membre din est.
Descumpănirea e vizibilă în reținerea de a discuta subiectul de care dau dovadă atât SUA, cât și Marea Britanie, Franța și Germania, după intrarea în cursă a președintelui României.
Klaus Iohannis nu are susținerea tuturor țărilor din estul Europei. Statele baltice nu sunt alături de el, cel mai probabil o promovează pe Kaja Kallas, premierul estonian, aflată într-o intensă campanie de promovare.
Intrarea în cursă a lui Iohannis a produs însă o schimbare. A dat posibilitatea unor reprezentanți ai statelor membre să i se opună pe față lui Rutte, fiind clar că premierul Olandei are o problemă cu est-europenii și nu e dorit de aceștia la conducerea alianței.
Geografia și istoria
Președintele României, conform unor surse, a obținut sprijinul unor lideri din centrul și estul Europei, cum ar fi pe cel al Sloveniei, sau pe cel al Republicii Muntenegru, președintele acestei țări făcând o vizită la București în luna martie, dar e departe de un sprijin semnificativ.
Totuși, intrarea în cursă a lui Iohannis a pus în discuție candidatura lui Rutte, iar faptul că statele membre aflate în proximitatea războiului declanșat de Rusia vor un lider al alianței din est s-ar putea să fie un mesaj ce a fost asimilat la nivelul marilor puteri militare.
"Fiind o competiție atipică, nu cred că este rolul meu să spun despre celălalt competitor cum va face și ce va face, dar cred că ne deosebește geografia, istoria și, cu siguranță, sunt unele teme unde abordările noastre, ambele sunt foarte constructive, dar ușor diferite în ce privește viitorul NATO", a declarat Klaus Iohannis, într-o conferință de presă susținută la Bruxelles, înainte de începerea Consiliului European.
Citiţi analiza integrală pe spotmedia.ro.